Γιάννης Γιαννιώτας

Ο **Γιάννης Γιαννιώτας** (Νεοχώρι Χαλκιδικής, 29 Απριλίου 1993) είναι Έλληνας διεθνής ποδοσφαιριστής, ο οποίος αγωνίζεται ως επιθετικός στον Άρη Θεσσαλονίκης. Είναι γνωστός για τον χειρισμό της μπάλας, την ταχύτητα και την εκρηκτικότητά του.

## Συλλογική καριέρα
### Άρης Θεσσαλονίκης 1η θητεία
Ξεκίνησε την καριέρα του από τα τμήματα υποδομής του Άρη και το 2011 ο τότε προπονητής της ομάδας, Μίχαλ Πρόμπιερζ τον προώθησε στην πρώτη ομάδα, με την οποία πραγματοποίησε το ντεμπούτο του στις 5 Νοεμβρίου του ίδιου έτους, σε έναν αγώνα με αντίπαλο τον Ολυμπιακό. Πέτυχε το πρώτο του τέρμα με τον Άρη, στη δεύτερη μόλις εμφάνισή του με την ομάδα της Θεσσαλονίκης, εναντίον του ΟΦΗ, όπου έλαβε το βραβείο του πολυτιμότερου παίκτη της 10ης αγωνιστικής του πρωταθλήματος (2011-12), ενώ σημείωσε ακόμη ένα γκολ, αυτή τη φορά με αντίπαλο τον Λεβαδειακό, το οποίο και αναδείχτηκε ως το καλύτερο της 4ης αγωνιστικής. Η επόμενη περίοδος (2012–13), τον βρήκε βασικό και αναντικατάστατο στην ενδεκάδα του συλλόγου, με 26 συμμετοχές και 5 γκολ στο πρωτάθλημα.

### Φορτούνα Ντύσσελντορφ
Στις 23 Ιουνίου 2013 η Φορτούνα Ντύσσελντορφ ανακοίνωσε την απόκτησή του για τα επόμενα τρία χρόνια, όμως έναν χρόνο αργότερα, τον Αύγουστο του 2014, παραχωρήθηκε με τη μορφή δανεισμού για έναν χρόνο στον Αστέρα Τρίπολης.

### Ολυμπιακός
Στις 17 Ιουνίου 2015, στην καλοκαιρινή μεταγραφική περίοδο, ο Ολυμπιακός ανακοίνωσε την απόκτησή του, όμως έξι μήνες αργότερα, τον Ιανουάριο του 2016, παραχωρήθηκε ως δανεικός στον ΑΠΟΕΛ.

### Ρεάλ Βαγιαδολίδ
Το καλοκαίρι του 2017 παραχωρήθηκε ως δανεικός για έναν χρόνο στην ισπανική Ρεάλ Βαγιαδολίδ.

### Α.Ε.Κ.
Στις 29 Αυγούστου 2018, στην καλοκαιρινή μεταγραφική περίοδο, η Α.Ε.Κ. ανακοίνωσε την απόκτησή του για τα επόμενα τρία χρόνια.

### Απόλλων Σμύρνης
Έπειτα, από ένα ατυχές πέρασμα με τα χρώματα της Κυπριακής ομάδας του Απόλλων Λεμεσού, ο Γιάννης Γιαννιώτας επέστρεψε πίσω στην Ελλάδα (4 Ιανουαρίου 2022) για να ενισχύσει το έργο της ομάδας του Απόλλωνα Σμύρνης.
### Λεβαδειακός
Το καλοκαίρι του 2022, μετακόμισε στη Λιβαδειά για λογαριασμό του Λεβαδειακού. Την πρώτη χρονιά γνώρισε τον υποβιβασμό και έπειτα την άμεση επάνοδο στην Super League. Ολοκλήρωσε την τριετή θητεία του στην ομάδα της Βοιωτίας (καταγράφοντας 71 συμμετοχές, 11 γκολ, 17 ασίστ) συμβάλλοντας τα μέγιστα για την παραμονή του Λεβαδειακού στη μεγάλη επαγγελματική κατηγορία.

### Άρης Θεσσαλονίκης 2η θητεία
Στις 25 Ιουνίου 2025, ο Γιαννιώτας επέστρεψε στον Άρη Θεσσαλονίκης, υπογράφοντας συμβόλαιο διάρκειας 1+1 χρόνια. 
Πραγματοποίησε την επανεμφάνισή του του με τους "κίτρινους" στις 24 Ιουλίου 2025, στον εκτός έδρας αγώνα για το δεύτερο προκριματικό γύρο του ΟΥΕΦΑ Κόνφερενς Λιγκ 2025–26, εναντίον της Αράζ Ναχτσιβάν. 

## Διεθνής καριέρα
Έχει αγωνιστεί σε όλες τις μικρότερες εθνικές ομάδες της Ελλάδας. Συγκεκριμένα, έχει διατελέσει διεθνής στις εθνικές ομάδες Παίδων, Νέων (της οποίας υπήρξε βασικό στέλεχος στην πορεία μέχρι τον τελικό του ευρωπαϊκού πρωταθλήματος το 2012) και Ελπίδων, ενώ τον Μάρτιο του 2015 κλήθηκε από τον Σέρχιο Μαρκαριάν στην Ανδρών, με την οποία πραγματοποίησε το ντεμπούτο του στις 29 του ίδιου μήνα, στην εκτός έδρας αναμέτρηση εναντίον της Ουγγαρίας (0–0) για τα προκριματικά του Euro 2016.

## Παραπομπές


## Εξωτερικοί σύνδεσμοι

* Η καριέρα του Γιάννη Γιαννιώτα στο soccerway.com
* Το προφίλ του Γιάννη Γιαννιώτα στο www.transfermarkt.co.uk
* Ο Γιάννης Γιαννιώτας στο epo.gr

Κατηγορία:Έλληνες ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Φορτούνα Ντύσσελντορφ
Κατηγορία:Ποδοσφαιριστές Αστέρα Τρίπολης
Κατηγορία:Ποδοσφαιριστές Ολυμπιακού Πειραιώς
Κατηγορία:Ποδοσφαιριστές ΑΠΟΕΛ
Κατηγορία:Ποδοσφαιριστές Ρεάλ Βαγιαδολίδ
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ποδοσφαιριστές Απόλλων Λεμεσού
Κατηγορία:Ποδοσφαιριστές Απόλλων Σμύρνης
Κατηγορία:Ποδοσφαιριστές Λεβαδειακού
Κατηγορία:Ποδοσφαιριστές Εθνικής Ελλάδας Κ17
Κατηγορία:Ποδοσφαιριστές Εθνικής Ελλάδας Κ19
Κατηγορία:Ποδοσφαιριστές Εθνικής Ελλάδας Κ21
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Α΄ κατηγορίας Κύπρου
Κατηγορία:Ποδοσφαιριστές 2. Μπούντεσλιγκα
Κατηγορία:Ποδοσφαιριστές Σεγούντα Ντιβιζιόν
Κατηγορία:Έλληνες ποδοσφαιριστές στο εξωτερικό
Κατηγορία:Ξένοι ποδοσφαιριστές στη Γερμανία